Steins;Gate (ტელესერიალი)
Steins;Gate (იაპონ. シュタインズ・ゲート Shutainzu Gēto?, შტაინის კარიბჭე) — 2011 წლის სამეცნიერო ფანტასტიკური თრილერი ანიმე ტელესერიალი, შექმნილი სტუდია White Fox-ის მიერ, დაფუძნებული კომპანიების 5pb.-ისა და Nitroplus-ის 2009 წლის ამავე სახელწოდების ვიდეო თამაშზე, რომელიც თავის მხრივ, ვიდეო თამაშების ფრენჩაიზის „Science Adventure“-ის ნაწილია. დაანონსდა კომპანია 5pb-ის თავკაცის ჩიაიომარუ სიკურას მიერ 2010 წლის ივლისში. სიუჟეტი მიმდინარეობს 2010 წელს, ტოკიოში და მოგვითხრობს რინტარო ოკაბეზე, რომელიც თავის მეგობრებთან ერთად შემთხვევით აღმოაჩენს დროში მოგზაურობის მეთოდს, შედეგად მათ შეუძლიათ წარსულში შეტყობინებების გაგზავნა და აწმყოს შეცვლა. მუსიკა ეკუთვნის ტაკესი აბოს, სერიის პროდიუსერები არიან მიკა ნომურა და იოსინაო დოი, რეჟისორები — ჰიროსი ჰამასაკი და ტაკუია სატო, სცენარისტები — ძუკი ჰანადა, ხოლო ანიმაციის რეჟისორი და პერსონაჟების დიზაინერია კიუტა საკაი. ჯამში ნაჩვენები იქნა 24 ეპიზოდი 2011 წლის 6 აპრილიდან 2011 წლის 22 ივნისამდე, და ერთდროულად გადაიცემოდა სამხრეთ და ჩრდილოეთ ამერიკაში, აფრიკაში, შუა აღმოსავლეთში, დიდ ბრიტანეთსა და ევროპის გარკვეულ ნაწილში. სერიის 25-ე ეპიზოდი, მოგივანებით შესული იქნა DVD და Blu-ray გამოცემებში; ამ გამოცემებზე ჩრდილოეთ ამერიკაში პასუხისმგებელი იყო კოპმანია Funimation, დიდ ბრიტანეთში — Manga Entertainment. სერიამ აგრეთვე მოიცვა ოთხი ორიგინალური ონლაინ-ანიმაციური ეპიზოდი, ასევე გაგრძელება ფილმის სახით (პრემიერა შედგა 2013 წლის 20 აპრილს)და „Steins;Gate 0“ — ვიდეო თამაშ „Steins;Gate“-ის ადაპტაცია, რომლის პრემიერა შედგა 2018 წელს. სერია დადებითად მიიღეს კრიტიკოსებმა. მათ ძირითადად შეაქეს სიუჟეტი და სცენარი. კარლოს სანტოსმა, საიტ „Anime News Network“-იდან, სერიალი დაახასიათა როგორც „ერთ-ერთი ყველაზე მიმზიდველი სამეცნიერო ფანტასტიკური თრილერი თანამედროვე ანიმეს ისტორიაში“. ხოლო „Kotaku“-ის რედაქტორ რიჩარდ ეისენბეისის თქმით „Steins;Gate“ არის ერთ-ერთი ყველაზე კარგი ანიმე, რაც კი ოდესმე უნახავს. მიუხედავად ამისა, ზოგიერთმა რეცენზენტამ უარყოფითად დაახასიათა სერიალის პირველი ნახევარი.